## La Fe administra teràpies innovadores contra la dermatitis atòpica per a millorar la qualitat de vida de prop de 300 pacients

*** És una de les patologies cutànies més freqüents, i en casos greus es correlaciona amb un risc més gran de trastorns mentals i insomni
* Els especialistes insten a no banalitzar la malaltia, que cada 14 de setembre commemora el seu dia mundial**

L’Hospital Universitari i Politècnic La Fe administra actualment teràpies innovadores contra la dermatitis atòpica per a millorar la qualitat de vida de prop de 300 pacients. Es tracta de nous fàrmacs biològics i xicotetes molècules que permeten millorar el control de la dermatitis atòpica, una malaltia inflamatòria de la pell que afecta entre un 15 % i un 20 % de la població infantil i entre un 1 % i un 3 % d’adults.

Estes teràpies s’administren en casos moderats i severs que poden arribar a tindre “un gran impacte en la salut i en la qualitat de vida de les persones afectades”, com ho explica la metgessa adjunta del Servici de Dermatologia de l’Hospital Universitari i Politècnic La Fe, Mercedes Rodríguez.

“Són tractaments que han marcat un abans i un després en la vida de pacients que estaven desesperançats, perquè, gràcies a estos, es pot aconseguir en molts casos el control de la malaltia”, afig la doctora Rodríguez, que confia que les expectatives terapèutiques continuen millorant gràcies a la investigació.

En la mateixa línia s’expressa el gerent de La Fe, José Luis Poveda, per a qui, “en els últims anys, s’ha avançat en el coneixement de la fisiopatologia de la malaltia i han aparegut nous fàrmacs biològics que permeten millorar el control de la malaltia, però no la curació”.

Per la seua banda, el responsable del Servici de Dermatologia de La Fe, Rafael Botella, ha afegit que l’hospital participa en el ‘Registre espanyol de dermatitis atòpica’, un estudi multicèntric amb pacients de totes les edats per a avaluar els tractaments sistèmics i el seu impacte en la qualitat de vida.

La Fe també col·labora, a través de l’Institut d’Investigació IIS La Fe, en el projecte SSAD, l’objectiu del qual és identificar possibles biomarcadors i dianes terapèutiques per al diagnòstic i el tractament.

**Més conscienciació social**

La dermatitis atòpica és una de les malalties cutànies més prevalents, el seu origen és una desregulació del sistema immunitari i una disfunció de la barrera cutània a la qual s’unixen factors genètics i ambientals. Les seues manifestacions clíniques són la xerosi o sequedat, l’èczema i la pruïja, i este últim és el símptoma principal de la patologia. La localització i l’extensió de les lesions varia segons l’edat.

“No hem de pensar que és només una malaltia de la infància, i tampoc que és una patologia banal. A vegades, tenim quadres extensos molt severs amb un gran impacte en la qualitat de vida”, advertix Mercedes Rodríguez.

De fet, la dermatitis atòpica pot anar acompanyada d’asma, rinitis, conjuntivitis al·lèrgica o esofagitis eosinofílica, una inflamació que pot causar dificultat per a engolir, dolor toràcic o ardor en el pit.

En els casos més severs, la patologia pot arribar a tindre un gran impacte sobre la salut física i mental de la persona afectada i provocar aïllament social, quadres depressius, ansietat, trastorns del son o baixa autoestima, així com impactar en la sexualitat o en la vida laboral. En esta última esfera, pot arribar a condicionar l’elecció del tipus de treball, augmentar l’absentisme o derivar en discriminació.

La malaltia no només repercutix en el pacient. En el cas dels menors, també afecta la família, que, segons estimacions, invertix uns 63 minuts al dia en la neteja de la pell, l’aplicació de cremes tòpiques i les visites al metge.

Quant a la repercussió econòmica, els costos derivats dels tractaments farmacològics, assumits pel Sistema Públic de salut, se sumen a la perduda d’hores de treball i escola.

Per a apel·lar a la conscienciació social sobre la patologia, cada 14 de setembre es commemora el Dia Internacional de la Dermatitis Atòpica.

Fecha: 13/09/2024